На основание чл. 66, ал. 1 във връзка с чл. 69, ал. 1, т. 1 от АПК се уведомяват заинтересованите лица за откриване на производство по издаване на общ административен акт за изменение и допълнение на Общинска образователна програма 2020-2022г. С предлаганото изменение и допълнение на програмата се цели създаване на един детайлизиран документ, обхващащ всички значими хоризонтални предизвикателства в образователната система при следване на холистичен подход. Разширява се кръгът на допустимите кандидати, като се включва ЦПЛР – ОДК – Пловдив, както и се въвеждат за допустимите кандидати единни ясни изисквания за кандидатстване/участие по отделните подпрограми, като се допълват и доразвиват текстове с цел по-доброто им прилагане и хармонизиране.

Форми за участие в производството по издаване на посочения акт от страна на заинтересованите страни и организации, съгл. чл. 69, ал. 1, т. 1 от АПК са писмени **предложения и възражения**. Последните могат да бъдат депозирани в деловодството на отдел „Образование“ при Община Пловдив, на адрес: гр. Пловдив, ул. „Цариброд“ № 1, ет. 3.